Amanda Pasanen vuonna 2020. Kuvan on ottanut Salla Merikukka.
**Amanda Charlotte Pasanen** (s. 4. kesäkuuta 1994) on suomalainen vihreitä edustava poliitikko, helsinkiläinen kaupunginvaltuutettu, vihreiden puoluehallituksen jäsen ja entinen Vihreiden nuorten puheenjohtaja. Hän oli ehdolla kevään 2019 eduskuntavaaleissa ja sai niissä 2266 ääntä eikä tullut valituksi. Vuoden 2021 kuntavaaleissa Pasanen valittiin Helsingin kaupunginvaltuustoon.

Pasanen on kirjoittanut yhdessä Sanni Lehtisen ja Silja Uusikankaan kanssa teoksen *Huijareiden vallankumous — Huijarisyndrooman yhteiskunnallisilla juurilla*.

Tausta
------

Pasanen on kotoisin Helsingistä. Hän valmistui ylioppilaaksi Gymnasiet Lärkanin lukiosta 2013. Pasanen aloitti opinnot Helsingin yliopistossa vuonna 2014 pääaineenaan ympäristömuutos- ja politiikka ja valmistui filosofian maisteriksi vuonna 2022. Hänen maisterintutkielmansa käsittelee Helsingin kivihiilestä luopumista ja siihen vaikuttaneita ohjauskeinoja. Pasanen on vuodesta 2021 työskennellyt vihreässä eduskuntaryhmässä ministeri Maria Ohisalon eduskunta-avustajana.

Politiikka
----------

### Saavutuksia politiikassa

Helsingin kaupunkipolitiikassa Pasanen on puolustanut lähiluontoa ja pitänyt esillä monimuotoisen kaupunkiluonnon ja riittävien viheralueiden turvaamisen merkitystä. 

Kaupunkiympäristölautakunnassa Pasanen on lukuisissa kaavapäätöksissä puolustanut luontoalueita. Hän on myös tehnyt muun muassa aloitteita Helsingin luonnon kokonaisheikentymättömyyden turvaamisesta, Helsingin linnuston suojelun edistämisestä sekä Sipoonkorven kansallispuiston laajentamisesta.

Pasanen on puolueensa edustajana ollut neuvottelemassa lisärahaa Helsingin kouluille ja nuorille sekä monivuotista palkkaohjelmaa aloille, jotka kärsivät pienipalkkaisuudesta ja työntekijäpulasta. Pasasen valtuustoaloite maksuttomien kuukautisvälineiden tarjoamisesta nuorille ja vähävaraisille johti kokeiluun Helsingin kouluissa.

### Opiskelijapolitiikka

Pasanen lähti mukaan opiskelijapolitiikkaan vuonna 2016 Helsingin yliopiston ylioppilaskunnan edustajistovaaleissa. Pasanen toimi vuonna 2017 HYYn Vihreiden edustajistoryhmän puheenjohtajana ja vuonna 2018 HYYn hallituksen jäsenenä vastaten kaupunkivaikuttamisesta, kehitysyhteistyöstä sekä HYY Yhtymästä (nykyinen Ylva). Vuoden 2018 aikana Pasanen puheenjohti HYY Yhtymän hallintoneuvostoa ja kansainvälisen World Student Capital -verkoston Helsinki-ryhmää. 

Helsingin yliopiston hallinnon opiskelijaedustajana Pasanen on toiminut oman maisteriohjelmansa Ympäristömuutos ja globaali kestävyys johtoryhmässä vuosina 2016–2018 sekä bio- ja ympäristötieteellisen tiedekuntaneuvoston jäsenenä 2018–2019.

### Kunnallispolitiikka

Helsingin kaupunginvaltuustoon Pasanen valittiin varavaltuutetuksi vuoden 2017 kuntavaaleissa. Kunnallisissa luottamustoimissa Pasanen toimi Helsingin seudun ympäristöpalvelujen (HSY) hallituksessa 2017–2020, Helsingin kaupunkiympäristölautakunnan varajäsenenä 2017–2019 ja varsinaisena jäsenenä 2019 alkaen sekä Helsingin seudun liikenteen (HSL) hallituksessa 2020-2021. Kuntavaaleissa 2021 Pasanen valittiin 1277 äänellä Helsingin kaupunginvaltuustoon. Vuodesta 2021 Pasanen on toiminut Helsingin vihreän valtuustoryhmän varapuheenjohtajana, kaupunkiympäristölautakunnan jäsenenä sekä kaupunginhallituksen ja elinkeinojaoston varajäsenenä. Toukokuussa 2023 Pasanen valittiin Helsingin vihreän valtuustoryhmän puheenjohtajaksi.

### Puoluetoiminta

Pasanen on vihreiden puoluehallituksen jäsen kaudella 2021–2023. Kaudella 2017–2019 Pasanen toimi vihreiden puoluevaltuuskunnan jäsenenä. Pasanen oli mukana vihreiden periaateohjelmaa valmistelevassa työryhmässä 2019–2020. Vihreiden nuorten puheenjohtajaksi kaksivuotiskaudelle Pasanen valittiin vuonna 2019. Sitä ennen hän toimi Vihreiden nuorten hallituksen jäsenenä ja Vihreiden nuorten ympäristötyöryhmän puheenjohtajana 2018.

### Poliittisia näkemyksiä

Pasanen näkee, että il­mas­ton­muu­tok­sen tor­ju­mi­seen ja luontokadon pysäyttämiseen vaa­dit­aan isom­paa yh­teis­kun­nal­lis­ta muu­tos­ta. Näkemyksen mukaisesti ih­mis­ten tu­li­si siir­tyä vä­hä­pääs­töi­sem­pään ja vähemmän luonnonvaroja kuluttavaan elä­män­ta­paan. Pasasen mukaan yhteiskunnan täytyy luoda yrityksille sellaiset puitteet, joissa ne voivat toimia, mutta joissa yritysten saastuttamista tulee vaikeampaa. Pasanen kannattaa esimerkiksi tiukkoja päästörajoitteita ja hiiliveroja. Pasanen näkee kaupungeilla olevan paljon valtaa yhteiskunnallisen muutoksen rakentamisessa.

Pasanen on ottanut kantaa myös liha- ja maitoverotukseen. Ilmastolle haitallisten eläintuotteiden hintaa pidetään keinotekoisen alhaisena miljoonien eurojen tuilla Pasasen mukaan. Pasasen mielestä ongelma on, että vaikka uusia kasvistuotteita tulee jatkuvasti markkinoille, suomalaisten lihansyönti vain lisääntyy. Pasasen mukaan se ei ole ihme niin kauan, kun nyhtökaura maksaa kolme kertaa enemmän kuin vastaava paketti jauhelihaa. 

Pasasen johtamana Vihreät nuoret jätti vuonna 2020 vihreiden puoluekokouksessa puoluekokousaloitteen kannabiksen laillistamisesta. Aloite kannabiksen myynnin laillistamiseksi ei mennyt läpi vihreiden puoluekokouksessa syyskuussa 2020.

Teokset
-------

*Huijareiden vallankumous — Huijarisyndrooman yhteiskunnallisilla juurilla*, Vastapaino (2021). Muut tekijät Sanni Lehtinen ja Silja Uusikangas. ISBN 9789517689021

Lähteet
-------

1. ↑  admin: Amanda Pasanen valittu Vihreiden nuorten puheenjohtajaksi 2019-2020 *Vihreät nuoret*.  24.11.2018. Viitattu 24.9.2020.
2. 1 2 3  Yle - Tulospalvelu - Ehdokassivu - Kuntavaalit 2021 - Yle.fi *vaalit.yle.fi*. Viitattu 14.6.2021.
3. 1 2  Puoluehallitus *Vihreät*. Viitattu 21.11.2021.
4. ↑  Ylen Vaalikone 2019 - Yles Valkompass 2019 *vaalikone.yle.fi*. Viitattu 24.9.2020.
5. ↑  Huijareiden vallankumous *vastapaino.fi*. Viitattu 21.11.2021.
6. ↑  Här är vårens studenter 2013 *Hbl.fi | Finlands ledande nyhetssajt på svenska*. Viitattu 24.9.2020.
7. ↑  Helsingin yliopisto *helda.helsinki.fi*.
8. ↑  Vihreä eduskuntaryhmä *www.eduskunta.fi*. Viitattu 4.12.2022.
9. ↑  TEKOJA – AMANDA PASANEN *amandapasanen.fi*. Viitattu 12.3.2023. (englanniksi)
10. ↑  Luonto | Helsinki voisi julistautua Euroopan lintupääkaupungiksi, ehdottavat vihreät poliitikot *Helsingin Sanomat*.  19.9.2021. Viitattu 12.3.2023.
11. ↑  Ratkomme budjetissa varhaiskasvatuksen kriisiä ja helpotamme henkilöstöpulaa palkkaohjelmalla *Helsingin Vihreät*.  20.10.2022. Viitattu 12.3.2023.
12. ↑  Helsinki seuraa Skotlannin esimerkkiä ja kokeilee kuukautissuojien jakamista nuorille ilmaiseksi *Yle Uutiset*.  9.12.2021. Viitattu 12.3.2023.
13. ↑  HYYn edustajistovaalit *vaalitulos.hyy.fi*. Viitattu 24.9.2020.
14. ↑  Vuosi ylioppilaskunnan hallituksessa antoi ja opetti todella monia tärkeitä asioita • AMANDA PASANEN *AMANDA PASANEN*.  19.12.2018. Viitattu 24.9.2020. (englanniksi)
15. 1 2 3  Kuka – Vem • AMANDA PASANEN *AMANDA PASANEN*.  Arkistoitu 21.9.2020. Viitattu 24.9.2020. (englanniksi)
16. ↑  Kokeile HS:n vaalikoneessa, miten samaa mieltä Amanda Pasanen on kanssasi *www.vaalikone.fi*. Viitattu 24.9.2020. [vanhentunut linkki]
17. ↑  CV – AMANDA PASANEN *amandapasanen.fi*. Viitattu 4.12.2022. (englanniksi)
18. ↑  Pasanen johtaa nyt vihreiden valtuustoryhmää – Edellyttää Helsingiltä kahta asiaa *Helsingin Uutiset*.  29.5.2023. Viitattu 31.5.2023.
19. ↑  Vihreiden työryhmät 2019–2021 *Vihreät - De Gröna*.  17.9.2019. Viitattu 24.9.2020.
20. ↑  Työryhmät *Vihreät nuoret*. Viitattu 24.9.2020.
21. ↑  Poikkitieteellisyyttä tarvitaan ilmastonmuutoksen torjunnassa *Helsingin yliopisto*.  21.3.2018. Viitattu 24.9.2020.
22. ↑  Vihreät nuoret haluavat liha- ja maitoveron *Maaseudun Tulevaisuus*. Viitattu 24.9.2020.
23. ↑  Aloite kannabiksen myynnin laillistamisesta ei mennyt läpi vihreiden puoluekokouksessa – tavoitteeksi käytön ja kasvatuksen salliminen *Kainuun Sanomat*.  Arkistoitu 27.10.2020. Viitattu 24.9.2020.


|  |  |  |  |
| --- | --- | --- | --- |
| 

| * n
* k
* m
Vihreiden nuorten ja opiskelijoiden liiton puheenjohtajat |
| --- |
|  |
| 
* Antero Eerola (1993)
* Vesa Kotilainen (1996–1997)
* Anssi Leino (1998)
* Azar Saiyar (1999–2000)
* Markus Drake (2001–2003)
* Mari Puoskari (2004)
* Olli-Poika Parviainen (2005)
* Tapio Laakso (2006–2007)
* Amu Urhonen (2007)
* Heikki Korpela (2008)
* Laura Nordström (2008)
* Erkki Perälä (2009)
* Sini Terävä (2009)
* Paloma Hannonen (2010–2011)
* Heikki Sairanen (2010)
* Inka Venetvaara (2011)
* Hanna Hakko (2012)
* Aleksi Laine (2012)
* Maria Ohisalo (2013–2014)
* Veli-Matti Partanen (2013)
* Aaro Häkkinen (2014)
* Saara Ilvessalo (2015–2016)
* Ozan Yanar (2015)
* Jaakko Mustakallio (2016–2017)
* Iiris Suomela (2017–2018)
* Sameli Sivonen (2018–2019)
* Amanda Pasanen (2019–2020)
* Brigita Krasniqi (2020–2021)
* Peppi Seppälä (2021–2022)
* Jami Haavisto (2022–2023)
* Selinä Nera (2023)

 |

 |